**Madocsa Község Önkormányzata Képviselő-testületének hatáskörét gyakorló**

**Madocsa Község Polgármestere**

**2/2021. (I.29.) önkormányzati rendelete  
az anyakönyvi szolgáltatások szabályozásáról és díjazásáról**

Madocsa Község Önkormányzata Képviselő-testületének hatáskörét gyakorló Madocsa Község Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében, az anyakönyvi eljárásról szóló 2010. évi I. törvény 96. § a) és b) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. A rendelet hatálya

1. § A rendelet hatálya kiterjed:

a) Madocsa Község illetékességi területén történő házasságkötésekre (a továbbiakban: házasságkötés),

b) mindazon személyekre, akik ezek során közreműködnek,

c) mindazon személyekre, akik a szolgáltatást igénybe veszik.

1. Értelmező rendelkezések

2. § E rendelet alkalmazásában:

a) hivatali helyiség: a Bölcskei Közös Önkormányzati Hivatal Madocsai Kirendeltsége (a továbbiakban: Hivatal) tárgyalóterme (7026 Madocsa, Fő u. 24.) és a Művelődési Ház házasságkötő terme (7026 Madocsa, Fő u. 19.),

b) hivatali munkaidő: a Bölcskei Közös Önkormányzati Hivatal Szervezeti és Működési Szabályzatában meghatározott munkarend, kivéve, ha jogszabály naptár szerinti munkarendtől eltérő munkarendet állapít meg.

1. A házasságkötés engedélyezésének szabályai

3. § Madocsa Község Önkormányzata Képviselő-testülete (a továbbiakban: Képviselő-testület) a házasságkötés megrendezésével kapcsolatos szolgáltatásokat az anyakönyvvezető (a továbbiakban: anyakönyvvezető) és az anyakönyvvezető munkáját segítő közreműködő (a továbbiakban: közreműködő) útján biztosítja.

4. § Madocsa Község közigazgatási területén házasságkötéskor díjmentesek az alábbi alapszolgáltatások:

a) az anyakönyvvezető és a közreműködő hivatalos közreműködése,

b) ünnepi köszöntő,

c) gyűrűk ünnepélyes felhúzása,

d) szülőköszöntő, és

e) a gépi zene lejátszása.

5. § (1) A hivatali helyiségen kívüli vagy a hivatali munkaidőn kívüli házasságkötés megtartását kérelemre – a vonatkozó jogszabályi előírások megtartásával – a jegyző engedélyezi, mely után a 6. § (1) bekezdésében foglalt szolgáltatási díjakat kell megfizetni. A jegyző engedélyezésről szóló döntését megelőzően az anyakönyvvezető a helyszínen szemlét tart.

(2) Hivatali helyiségen kívüli házasságkötést csak hivatali munkaidőn kívül lehet lebonyolítani.

(3) Az (1) bekezdés szerinti kérelmet a vonatkozó jogszabályok alapján és betartásával írásban, indokolással ellátva lehet benyújtani a házasságkötés bejelentésével egyidejűleg.

(4) A hivatali helyiségen kívüli házasságkötést – a szolgáltatást igénybevevők által meghatározott helyen – a jegyző akkor engedélyezi, ha a szolgáltatást igénybevevők gondoskodnak:

a) a házasságkötés méltó helyszínéről,

b) a tanúk – szükség esetén tolmács vagy jelbeszédben jártas személy – jelenlétéről,

c) a házasságkötés méltó tárgyi feltételeiről,

d) a házasságkötéshez szükséges technikai eszközökről, különös tekintettel a házasságkötési zeneszolgáltatáshoz szükséges eszközökről,

e) szabadtéri helyszín esetén a megfelelő esőhelyszín biztosításáról,

f) az anyakönyvvezető és a közreműködő személy házasságkötési helyszínre határidőben és biztonságban történő szállításáról, majd a házasságkötést követően haladéktalanul a hivatali helyiségbe történő biztonságos visszaszállításáról és

g) az anyakönyvi alapiratok biztonságos kezelésének lehetőségéről a házasságkötés helyszínén.

(5) Hivatali munkaidőn kívüli vagy hivatali helyiségen kívüli házasságkötést munkanapon a munkaidő lejártát követően 19,00 óráig, vagy szombaton 10,00 - 19,00 óra között lehet lebonyolítani.

(6) Ha a munkanap szombati napra esik, úgy a hivatali munkaidőn kívüli vagy a hivatali helyiségen kívüli házasságkötést 13,30 - 19,00 óra között lehet lebonyolítani.

(7) A jegyző a házasságkötés időpontját a szolgáltatást igénybevevők kívánságának, a házasságkötés helyszínére korábban bejelentkezett és lefoglalt időpont figyelembevételével közreműködő anyakönyvvezetővel egyeztetett időpontra tűzi ki és engedélyezi.

1. Díjfizetés

6. § (1) A házasságkötés szolgáltatási díjai a következők:

a) a házasságkötés hivatali helyiségben megtartva díjmentes,

b) a házasságkötés hivatali helyiségen kívül megtartva nettó 30.000.- Ft/házasságkötés.

(2) A házasságkötés szolgáltatási díjait az igénybevevők az (1) bekezdésben meghatározott esetekben, az ott megjelölt összegben kötelesek megfizetni, kivéve, ha a hivatali helyiségen kívüli házasságkötésre a házasulók lakásán vagy gondozási helyén rendkívüli körülmények miatt kerül sor, mely esetben a házasságkötésért nem kell szolgáltatás díjat fizetni.

(3) A (2) bekezdésben meghatározott rendkívüli körülménynek minősül különösen, ha valamelyik szolgáltatást igénybevevő súlyos mozgáskorlátozottsága, mozgásképtelen állapotot okozó betegsége, közeli halállal fenyegető egészségi állapota miatt nem tud a hivatali helyiségben személyesen megjelenni. A rendkívüli körülmény fennállását írásban igazolni kell.

7. § (1) A 6. §-ban meghatározott szolgáltatásokon kívül igény szerint, térítés ellenében az alábbi szolgáltatások vehetők igénybe:

a) anyakönyvi kivonat borító, mely költsége a számla szerinti bruttó ár,

b) emléklap borító, melynek költsége a számla szerinti bruttó ár,

c) gyertya, melynek költsége a számla szerinti bruttó ár.

(2) Az 6. § (1) bekezdésében és a 7. § (1) bekezdésében feltüntetett és igénybevett szolgáltatásokról a Hivatal számlát állít ki, amelynek a házasságkötést megelőző 10. munkanapig történő megfizetése a szolgáltatást igénybevevő kötelezettsége, és az erről szóló bizonylatot legkésőbb a házasságkötést megelőző 2. munkanapig az anyakönyvvezetőnek be kell mutatni.

(3) A szolgáltatást igénybevevők a befizetett díj 100 %-ának visszatérítésére jogosultak, amennyiben a házasságkötés megtartása iránti kérelmüket az engedélyezett házasságkötési időpontot megelőző 30. munkanapig írásban visszavonják.

(4) A szolgáltatást igénybevevők a befizetett díj 50 %-ának visszatérítésére jogosultak, amennyiben a házasságkötés megtartása iránti kérelmüket az engedélyezett házasságkötési időpontot megelőző 10. munkanapig írásban visszavonják.

(5) A szolgáltatást igénybevevők a befizetett díj visszatérítésére nem jogosultak, amennyiben nem írásban jelentik be a házasságkötési szándékuk megszűnését, és a (3) – (4) bekezdésben foglalt határidő lejártát követően tesznek írásban bejelentést.

1. Az anyakönyvvezető és a közreműködő díjazása

8. § (1) Az anyakönyvvezető közreműködése a házasságkötés lebonyolításában hivatali munkaidőben vagy hivatali helyiségben díjmentes.

(2) Az anyakönyvvezetőt segítő személy közreműködése a házasságkötés lebonyolításában hivatali munkaidőben vagy hivatali helyiségben díjmentes.

(3) Az anyakönyvvezetőt megilleti:

a) hivatali munkaidőn kívüli közreműködése esetén házasságkötésenként nettó 10.000.- Ft díjazás, és

b) az ünnepi öltözet használata címén ruházati költségtérítés, amelynek éves nettó mértéke a Hivatalban foglalkoztatott köztisztviselők részére megállapított mindenkori köztisztviselői illetményalap 220 %-a és a vonatkozó jogszabályok alapján kell elszámolni.

(4) A közreműködőt megilleti hivatali munkaidőn kívüli házasságkötésenként nettó 2.000.- Ft díjazás.

1. Záró rendelkezések

9. § (1) Ez a rendelet 2021. február 1. napján lép hatályba.

(2) E rendelet hatálybalépésével egyidejűleg hatályát veszti Madocsa Község Önkormányzata Képviselő-testületének a házasságkötéssel kapcsolatos engedélyezés szabályairól és díjairól szóló 3/2017. (V.2.) önkormányzati rendelete.

Baksa Ferenc s.k. dr. Orbán Zsuzsanna s.k.

polgármester jegyző

Záradék:

Ez a rendelet 2021. január 29. napján kihirdetésre került.

dr. Orbán Zsuzsanna s.k.

jegyző

**Indokolás**

**az anyakönyvi szolgáltatások szabályozásáról és díjazásáról szóló 2/2021. (I.29.) önkormányzati rendelethez**

**I. Általános indokolás**

Az anyakönyvi eljárásról szóló 2010. évi I. törvény 96. §-a felhatalmazást ad a települési önkormányzatok számára, hogy:

a) rendeletben határozza meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait,

b) rendeletben állapíthassa meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.

Madocsa Község Önkormányzata Képviselő-testületének a házasságkötéssel kapcsolatos engedélyezés szabályairól és díjairól szóló 3/2017. (V.2.) önkormányzati rendelete határozza meg a hivatali helyiségen kívüli, valamint a hivatali munkaidőn kívül történő házasságkötés engedélyezésének szabályait. A jelenleg hatályos rendelet nem szabályozza az anyakönyvvezető munkáját segítő közreműködő személy díjazását, holott a közreműködő igénybevétele minden esetben indokolt. Továbbá a jelenleg hatályos rendelet 4. §-a szerint pihenőnapokon is lehetséges házasságot kötni, azonban az anyakönyvi eljárások egyszerűsítéséről és elektronizálásáról, valamint egyes kapcsolódó törvények módosításáról szóló 2020. évi CLVI. törvény az anyakönyvi eljárásról szóló 2010. évi I. törvény 27. § (2) bekezdésének és 39. § (2) bekezdésének módosításával megszünteti a vasárnapi napon történő házasságkötésre, továbbá bejegyzett élettársi kapcsolat létesítésére vonatkozó lehetőséget – az anyakönyvi eljárásról szóló 2010. évi I. törvény 101/A. § (3) bekezdése szerinti átmeneti szabályozás alapján – a 2021. február 1. napját követően tett házasságkötésre vagy bejegyzett élettársi kapcsolat létesítésére irányuló szándékbejelentések esetén. Az új rendelet megalkotásával az anyakönyvi eljárásról szóló 2010. évi I. törvénynek és a közreműködőre vonatkozó szabályok hiánya megszüntetésének tesz eleget az önkormányzat.

Tekintettel arra, hogy a jelenleg hatályos rendelet elfogadása óta a gyakorlati alkalmazás során több módosítási igény jelentkezett, ezért a képviselő-testület új rendelet megalkotásával szabályozza a kérdést.

II. Részletes indokolás

1–5. §-hoz: A rendelet hatályát, értelmező rendelkezéseket és a házasságkötés megrendezésével kapcsolatos szolgáltatásokban részt vevő személyeket szabályozza. A rendelet szerint a házasságkötést a 2. § a) pontjában meghatározott hivatali helyiségben és hivatali helyiségen kívül, továbbá hivatali munkaidőben és hivatali munkaidőn kívül lehet tartani.

Az anyakönyvi eljárások egyszerűsítéséről és elektronizálásáról, valamint egyes kapcsolódó törvények módosításáról szóló 2020. évi CLVI. törvény az anyakönyvi eljárásról szóló 2010. évi I. törvény 27. § (2) bekezdésének és 39. § (2) bekezdésének módosításával megszünteti a vasárnapi napon történő házasságkötésre, továbbá bejegyzett élettársi kapcsolat létesítésére vonatkozó lehetőséget – az anyakönyvi eljárásról szóló 2010. évi I. törvény 101/A. § (3) bekezdése szerinti átmeneti szabályozás alapján – a 2021. február 1. napját követően tett házasságkötésre vagy bejegyzett élettársi kapcsolat létesítésére irányuló szándékbejelentések esetén.

6–8. §-hoz: A házasságkötés szolgáltatási díja munkaidőtől és hivatali helyiségtől függően változik.

A hivatali munkaidőn kívül, de hivatali helyiségben megtartott házasságkötés Madocsa községben mindeddig díjmentes volt, amely kialakult gyakorlat megváltoztatása nem indokolt, továbbá a lakossági igényeknek megfelelő.

A házasságkötés megrendezésével kapcsolatos szolgáltatásokat az anyakönyvvezető és az anyakönyvvezető munkáját segítő közreműködő útján kell biztosítanunk, így a közreműködő díjazásáról is rendelkeznünk kell.

9. §-hoz: Záró rendelkezések között, a hatályba lépésre tartalmaz rendelkezést.

A jogalkotásról szóló 2010. évi CXXX. törvény 18. § (3) bekezdése, valamint a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése alapján jelen indokolás a Nemzeti Jogszabálytárban közzétételre kerül.

Madocsa, 2021. január 28.

dr. Orbán Zsuzsanna

jegyző

**Előzetes hatásvizsgálat**

**az anyakönyvi szolgáltatások szabályozásáról és díjazásáról szóló …/2021. (I.29.) önkormányzati rendelethez**

**a jogalkotásról szóló 2010. évi CXXX. törvény 17. § (1) bekezdése alapján**

A tervezett jogszabály várható következményei, különösen:

I. Társadalmi, gazdasági hatások:

Madocsa Község Önkormányzata Képviselő-testületének a házasságkötéssel kapcsolatos engedélyezés szabályairól és díjairól szóló 3/2017. (V.2.) önkormányzati rendelete nem szabályozza az anyakönyvvezető munkáját segítő közreműködő személy díjazását, holott a közreműködő igénybevétele minden esetben indokolt. Továbbá a jelenleg hatályos rendelet 4. §-a szerint pihenőnapokon is lehetséges házasságot kötni, azonban az anyakönyvi eljárások egyszerűsítéséről és elektronizálásáról, valamint egyes kapcsolódó törvények módosításáról szóló 2020. évi CLVI. törvény az anyakönyvi eljárásról szóló 2010. évi I. törvény 27. § (2) bekezdésének és 39. § (2) bekezdésének módosításával megszünteti a vasárnapi napon történő házasságkötésre, továbbá bejegyzett élettársi kapcsolat létesítésére vonatkozó lehetőséget – az anyakönyvi eljárásról szóló 2010. évi I. törvény 101/A. § (3) bekezdése szerinti átmeneti szabályozás alapján – a 2021. február 1. napját követően tett házasságkötésre vagy bejegyzett élettársi kapcsolat létesítésére irányuló szándékbejelentések esetén. Az új rendelet megalkotásával az anyakönyvi eljárásról szóló 2010. évi I. törvénynek és a közreműködőre vonatkozó szabályok hiánya megszüntetésének tesz eleget az önkormányzat.

Madocsa Község Önkormányzatának Képviselő-testülete az anyakönyvi szolgáltatások szabályozásáról és díjazásáról szóló önkormányzati rendelet megalkotásával az anyakönyvi eljárásról szóló 2010. évi I. törvény 96. §-ában kapott felhatalmazás alapján jogalkotási kötelezettségének tesz eleget.

II. Gazdasági, költségvetési hatás:

Az anyakönyvi szolgáltatások lebonyolításával összefüggésben keletkező többletköltségek fedezetét az önkormányzat költségvetésében biztosítani kell.

**III. Környezeti, egészségi következménye**:

Nincs.

IV. Adminisztratív terheket befolyásoló hatása:

Nincs adminisztratív terheket befolyásoló hatása.

V. Jogszabály megalkotásának szükségessége, elmaradásának várható következménye:

A rendelet megalkotását magasabb szintű jogszabályi felhatalmazás teszi lehetővé és kötelezővé.

VI. Személyi, szervezeti, tárgyi és pénzügyi feltételek:

Személyi feltételek biztosítottak. A tárgyi feltételek megfelelőek.

Madocsa, 2021. január 28.

dr. Orbán Zsuzsanna

jegyző